ÚRAD VLÁDY SLOVENSKEJ REPUBLIKY
               sekcia vládnej legislatívy

								  Na rokovanie vlády SR
								  Dňa 26. marca 2008									  K materiálu č. 3462/2008
						 		  K bodu č. 2     

      S T A N O V I S K O

 k návrhu zákona o podpore práce s mládežou – k novému zneniu

	I

Návrh zákona o podpore práce s mládežou na rokovanie vlády Slovenskej republiky predkladá podpredseda vlády a minister školstva Slovenskej republiky Ján Mikolaj na základe Plánu legislatívnych úloh vlády SR na rok 2007.

	II
      
Cieľom predloženého návrhu zákona je vytvoriť kvalitnejšie podmienky na formovanie mladého človeka. Návrh zákona definuje základné pojmy používané v práci s mládežou, upravuje neformálne vzdelávanie osôb pracujúcich s mládežou, dobrovoľnícku činnosť mládeže, financovanie práce s mládežou a ďalšie skutočnosti. Návrhom zákona sa do nášho právneho poriadku transponuje smernica Rady 2004/114/ES.

Predkladateľ uvádza, že návrh zákona nebude mať vplyv na verejné financie, ani vplyv na životné prostredie, podnikateľské prostredie a zamestnanosť.

Návrh zákona bol predmetom medzirezortného pripomienkového konania, ktorého vyhodnotenie je súčasťou materiálu, a predkladá sa bez rozporov. 

	    III

Legislatívna rada vlády SR prerokovala predložený návrh zákona na svojom zasadnutí dňa 5. februára 2008 a odporučila ho predložiť na rokovanie vlády SR v novom znení, v ktorom budú zapracované jej pripomienky.
IV
	
Sekcia vládnej legislatívy Úradu vlády Slovenskej republiky konštatuje, že v novom znení návrhu zákona o podpore práce s mládežou sú pripomienky legislatívnej rady zapracované (40 pripomienok).

	Sekcia vládnej legislatívy Úradu vlády Slovenskej republiky odporúča vláde Slovenskej republiky návrh zákona schváliť, avšak ešte s touto pripomienkou:

K § 22

Termín nadobudnutia účinnosti zákona je potrebné posunúť na 1. september 2008.

Bratislava 25. marca 2008